Қосымша

**Құрметті пайдаланушылар!**

Сіздерге 2022 жылғы 14 шілдедегі «Қазақстан Республикасының кейбір заңнамалық актілеріне инновацияларды ынталандыру, цифрландыруды дамыту, ақпараттық қауіпсіздік және білім беру мәселелері бойынша өзгерістер мен толықтырулар енгізу туралы» Қазақстан Республикасы Заңының күшіне енуі туралы хабарлаймыз, оның шеңберінде «Мемлекеттік статистика туралы» Қазақстан Республикасының Заңына мынадай түзетулер көзделген:

1. Мемлекеттік статистика саласындағы уәкілетті органның құзыретіне мынадай өзгерістер енгізілді:
* ғылыми және ғылыми-техникалық қызметте пайдалану үшін сәйкестендірілмеген түрде деректер базасын ұсыну тәртібін әзірлеу және бекіту құзыреті бекітілді (**бұрын тек ғылыми мақсаттарда ғана болған**);
* Қазақстан Республикасының Ұлттық Банкін қоспағанда, мемлекеттік статистика органдарына жататын мемлекеттік органдардан уәкілетті орган қалыптастыратын ресми статистикалық ақпаратты өндіру үшін қажетті бастапқы статистикалық деректерді өтеусіз негізде алу құзыреті бекітілді;
* сыртқы сектор статистикасын қалыптастыру мақсатында жиналатын иесіздендірілген түрдегі бастапқы статистикалық деректерді Қазақстан Республикасының Ұлттық Банкінен өтеусіз негізде сұрау салу негізінде алу құзыреті бекітілді;
* статистикалық қызметті жүзеге асыру кезінде мемлекеттік тапсырыстар мен мемлекеттік-жекешелік әріптестікті жүзеге асыру кезінде қалыптастырылған тиісті уәкілетті мемлекеттік органдардан, ұйымдардан деректерді, оның ішінде Жерді ғарыштан қашықтықтан зондтау деректерін өтеусіз негізде алу және пайдалану құзыреті бекітілді;
* мемлекеттік статистика органдарына жататын мемлекеттік органдар мен Қазақстан Республикасы Ұлттық Банкінің статистикалық қызметінің сәйкестігіне талдау жүргізу құзыреті бекітілді;
* мемлекеттік органдардың қолдануы үшін метадеректерді қалыптастырудың үлгілік әдістемесін әзірлеу және бекіту құзыреті алынып тасталды.
1. Мемлекеттік статистика органдарына жататын мемлекеттік органдарға және Қазақстан Республикасының Ұлттық Банкіне құзыреттер бекітілді:
* уәкілетті органмен келісу бойынша уәкілетті орган айқындаған тәртіппен статистикалық әдіснаманы әзірлеу, қалыптастыру және бекіту бойынша;
* уәкілетті органмен келісу бойынша ведомстволық статистикалық байқаулардың нысандарын бекіту бойынша;
* үшінші тұлғаларға бермей статистикалық мақсаттарда ғана пайдалану үшін уәкілетті органнан иесіздендірілген алғашқы статистикалық деректерді сұрау салу негізінде алу бойынша
1. Респонденттердің құқықтары мен міндеттері:
* респонденттердің статистикалық нысандарды **қағаз жеткізгіштерде** алу құқығы алып тасталады;
* ақпараттық жүйеде техникалық ақаулар болған кезде респонденттердің алғашқы статистикалық деректерді ұсыну мерзімдерін ауыстыруы регламенттелген.
1. Мемлекеттік статистика органдары пайдаланушыларға сапалы ресми статистикалық ақпаратқа, оның ішінде **машинамен оқылатын деректер форматында** бір мезгілде қол жеткізуге тең құқықтарды қамтамасыз етеді**.**